Dimostranti ta' Trump joħolqu kaos fil-Capitol… Tinqatel mara
Dimostranti favur Donald Trump, li mhux jaċċettaw ir-riżultat tal-elezzjoni Presidenzjali, li ddikjara lil Joe Biden bħala r-rebbieħ, daħlu fil-binja fejn hemm il-qalb tal-Gvern Amerikan f'Washington u waqqfu lill-Kamra tar-Rappreżentanti u s-Senat milli jiċċertifikaw ir-riżultat tal-elezzjoni. Fil-binja magħrufa bħala Capitol kien hemm kaos sħiħ, b'atti vjolenti u nies armati dehru jkissru twieqi u jidħlu fejn kien qed jitlaqqa' l-Kungress. Mara nqatlet b'tiri sparati filwaqt li ġew elevati xi armi u arrestati numru ta' persuni. Dimostrant deher anki fl-uffiċċju tal-Ispeaker tal-Kamra tar-Rappreżentanti Nancy Pelosi. Wara dan kollu l-President Donald Trump talab lid-dimostranti biex jirtiraw u ma jkunux vjolenti. Huwa ddefendihom u sejħilhom patrijotti. Min-naħa tiegħu l-President Elett Joe Biden qal li l-atti, li mhux biss ixxukjaw l-Amerika iżda anke lid-dinja, mhumiex atti li jirrappreżentaw lill-Amerikani. Biden talab lil Trump biex jiddefendi l-Kostituzzjoni. Figuri Repubblikani mill-Partit ta' Trump fosthom l-eks President George W. Bush u Mitt Romney ikkundannaw dak li sejħu bħala attakk fuq id-demokrazija. Romney qal li Trump inċita l-vjolenza. Ftit qabel il-kaos li qam, Donald Trump organizza rally f'Washington fejn irrepeta allegazzjonijiet u akkużi li l-elezzjoni Presidenzjali ta' Novembru kienet imbagħbsa. Ix-xahar li għadda l-kulleġġ elettorali Amerikan eleġġa lil Joe Biden u issa kien imiss lill-Kamra tar-Rappreżentanti u lis-Senat biex jiċċertifikaw ir-rebħa ta' Biden. Is-Sindku ta' Washington sejjaħ lil kulħadd biex jidħol f'daru hekk kif l-affarijiet eskalaw fil-kapitali. Il-Viċi President Mike Pence ġie evakwat mill-Capitol u aktar qabel qal li huwa mhux se jimblokka ċ-ċertifikazzjoni ta' Joe Biden bħala President Elett. Dan minkejja li Trump talbu jagħmel hekk. Fil-fatt Trump kiteb u qal li Pence ma kellux il-kuraġġ jiddefendi l-kawża tiegħu. L-aħħar rapporti qed jgħidu li l-membri tal-Kamra tar-Rappreżentanti u s-Senaturi mistennija jerġgħu jiltaqgħu fil-ħin li ġej u jkomplu bil-vot biex formalment jiċċertifikaw lil Joe Biden bħala l-President li jmiss tal-Istati Uniti. Intant twitter imblokka l-attività fuq din il-pjattaforma soċjali ta' Donald Trump. Dan filwaqt li ċ-Chief of Staff tal-First Lady Melania Trump irriżenjat fid-dawl ta' dawn l-aħħar żviluppi. Rapporti qed jgħidu wkoll li Trump jinsab iżolat fil-White House u l-awtoritajiet Amerikani qed jikkoordinaw mal-Viċi President Mike Pence. Aqra wkoll: AĠĠORNAT: Erba' persuni mejta wara l-koas fil-Capitol